*Kitos reikšmės – Centrinis stadionas.*
Koordinatės: 55°55′04″š. pl. 21°51′03″r. ilg.﻿ / ﻿55.9179°š. pl. 21.8507°r. ilg.﻿ / 55.9179; 21.8507

| Plungės centrinis stadionas |
| --- |
| Stadionas su naujomis tribūnomis, 2020 m. |
| Oficialus pavadinimas | Plungės miesto centrinis stadionas |
| Vieta | S. Dariaus ir S. Girėno g. 29, Plungė, Lietuva |
| Atidarytas | XX a. 3 deš. |
| Renovuotas | 2019 m. |
| Paviršius | Žolė |
| Talpa | apie 1,2 tūkst. |
| Nuomininkai | Plungės „Babrungas" |

**Plungės miesto centrinis stadionas** (anksčiau ***Linų audinių stadionas***) – įvairios paskirties stadionas su futbolo aikšte Plungėje. Stadionas įsikūręs kultūros paveldo zonoje Plungės Oginskių dvaro sodybos parke ir Plungės geležinkelio stoties prieigose, šalia S. Dariaus ir S. Girėno bei Stoties gatvių. Žiūrovų tribūnos su tentiniu stogu, talpinančios apie 1,2 tūkst. vietų, stūkso šiauriniame pakraštyje, nuo stoties pusės. Objektas rekonstruotas 2019 m. įrengiant ne vien specializuotą futbolo stadioną, bet ir tinkamą lengvajai atletikai ir kitoms sporto šakoms, aktyviam poilsiui, pramogoms.

Stadione namų rungtynes žaidžia II lygos Vakarų zonos klubas Plungės „Babrungas". Ankstesniais metais šiame stadione žaidė kitos miesto komandos: „Spartakas", „Linų audiniai", „Kooperatininkas".

Istorija
--------

Vienos pirmųjų svarbesnių rungtynių Plungėje vyko 1925 m. tarp vietos „Makabi" ir komandos iš Telšių. 1942 m. „Babrungas" pirmą kartą tapo Žemaitijos pirmenybių finalininku – 1:2 nusileido telšiškių „Džiugui".

Po karo susikūrė „Spartakas", kuris 1948 m. iš 16 komandų laimėjo Žemaitijos taurę. Vėliau pavadintas „Linų audiniais", kurie 1956 m. laimėjo LTSR pirmenybes. Įvairiais laikotarpiais įkurtos „Šaulio", „Babrungo" komandos. Susikūrė „Kooperatininko" komanda, kuri apie 1970 m. jau pranoko „Linų audinius", iki 1979 m. žaidė aukščiausiojoje lygoje, vėliau iškrito į žemesnes lygas.

Sovietmečiu stadionas priklausė „Linų audinių" fabrikui, todėl vadinosi jo vardu. 1978 m. čia vyko Lietuvos taurės finalas. Tuo metu Plungės rajono sporto komiteto pirmininku dirbo Vaclovas Kazragis, kuris rūpindamasis stadionu pasikvietė žymų agronomą iš Kelmės ir jo dėka suformavo vieną geriausių Lietuvoje veją.

1992 m. Plungėje įkurtas futbolo klubas „Babrungas". 2015 m. įkurta viešoji įstaiga „Plungės futbolas". 2016 m. įrengtas Plungės dirbtinės dangos stadionas Mendeno g. 7, ties Technologijų ir verslo mokykla. Buvo tęsiamas šio objekto pritaikymas profesionalioms futbolo treniruotėms ir varžyboms, plečiamos tribūnos su 500 vietų žiūrovams.

Rekonstrukcija
--------------

Pasirengimas rekonstruoti apleistą stadioną užtruko beveik dešimtmetį, nes stadionas pateko į kultūros paminklo teritoriją. Sprendimus ribojo paveldosaugininkų reikalavimai dėl galimos grėsmės dvaro architektūrinei bei kraštovaizdinei vertėms. Avarinės būklės sovietmečio tribūnas ir silikatinių plytų statinius nuo parko reprezentacinės alėjos teskyrė tvora. Tarpukariu susiformavusį stadioną, kaip autentišką dvaro parko elementą, nutarta išsaugoti nedidinant jo ploto. Nuspręsta stadioną pritaikyti ne vien tik futbolui, bet ir kitoms sporto šakoms bei aktyviajam poilsiui, nes to reikalavo Europos Sąjungos paramą Plungei skyrusi Vidaus reikalų ministerija.

2014 m. spalio 11 d. pristatyti stadiono rekonstravimo projektiniai pasiūlymai. Rekonstruojant statinį kultūros paveldo zonoje, numatyta dalį atnaujinto stadiono statinių įrengti po žeme, tribūnas perkelti į priešingą aikštės pusę. Iš viso buvo planuojama įrengti 1 200 žiūrovų vietų. Nepritarta teleskopinio aikštės apšvietimo įrengimui.

2017 m. vasarą iš esmės pradėta stadiono rekonstrukcija. Tuo tikslu su žeme sulyginta sovietmečiu statyta tribūna, už tvoros stovėjęs viešasis tualeto, išardyti bėgimo takai, krepšinio ir tinklinio aikštelės. Projekte buvo numatyta įrengti dvi sporto aikšteles – gimnastikos ir paplūdimio tinklinio, pastatyti tentu dengtą estradą su pagalbinėmis patalpomis.

Naujojo objekto atidarymo iškilmės vyko 2019 m. sausio 28 d.

Šaltiniai
---------

1. ↑  Plungės stadionas (tribūnos nuotraukos). *e-tentai.lt*
2. ↑
3. ↑  Futbolas Plungėje – ant aukštos bangos![neveikianti nuoroda] 2017-12-14, *plunge.lt*
4. ↑  Plungės miesto centrinis stadionas bus išsaugotas Archyvuota kopija 2020-02-26 iš Wayback Machine projekto.. 2009-04-23, *kpd.lt*
5. ↑  Plungėje – istorinis įvykis. *ve.lt*
6. ↑  Ar naujasis stadionas skendės tamsoje?. 2013-10-15, *laikrastisplunge.lt*
7. ↑  Stadionas per dvejus metus virs poilsio ir pramogų zona. 2017-08-11, *laikrastisplunge.lt*
8. ↑  Neprireikė nė mėnesio: Plungės aktyvaus poilsio ir pramogų zonoje nuo kolonų jau byra tinkas. 2019-02-26, delfi.lt

Nuorodos
--------

|  |  |
| --- | --- |
|  | **Vikiteka: Plungės miesto centrinis stadionas** – vaizdinė ir garsinė medžiaga  |

* Lietuvos futbolo enciklopedija. Plungės centrinis miesto stadionas (*lfe.lt*)
* Plungės krašto futbolo istorija *fkbabrungas.lt* Archyvuota kopija 2022-01-23 iš Wayback Machine projekto.]
* Plungės miesto centrinis stadionas. (*wikimapia.org*)